**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредбама члана 97. став 1. тач. 2) и 16) и члана 137. Устава Републике Србије, према којима је, између осталог, утврђено да Република Србија уређује и обезбеђује поступак пред државним органима, организацију, надлежност и рад републичких органа и поједина јавна овлашћења законом поверава организацијама.

**II. РАЗЛОЗИ ЗА ДОНОШЕЊЕ ЗАКОНА**

Законом о поступку регистрације у Агенцији за привредне регистре („Службени гласник РС”, бр. 99/11, 83/14 и 31/19) уређује се поступак регистрације, евидентирања и објављивања података и докумената који су у складу са посебним законом предмет регистрације, евиденције и објављивања у регистрима и евиденцијама које води Агенција за привредне регистре, као и друга питања од значаја за регистрацију, евиденцију и објављивање.

У циљу унапређења услова за отпочињање пословање, а у складу са мерама из Акционог плана Програма за унапређење позиције Републике Србије на ранг листи Светске банке о условима пословања-Doing Business за период 2020-2023. године, извршене су допуне Закона којима се прописује да се пријава за оснивање привредног друштва подноси Агенцији за привредне регистре у електронској форми, а што је у складу и са концептом е- Управе и дигитализације пословања целокупне привреде.

Осим тога, разлози за доношење овог закона су и неопходност отклањања правних празнина и проблема уочених у примени овог закона.

**III.** **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1. Предлога закона**,извршене су измене члана 2. Закона који прописује појмове, односно ближе уређује значење појединих израза. Наиме, предложене су измене тач. 8) и 9) којима се уводе и додају појмови „евидентирањаˮ и „евидентираних података”, јер Агенција за привредне регистре, поред законом прописаних регистара, води и Централну евиденцију привремених ограничења права лица регистрованих у Агенцији за привредне регистре, као и Централну евиденцију стварних власника. С тим у вези, предложено је и брисање тачке 11) овог члана.

**Чланом 2. Предлога закона**, у члану 5а Закона који регулише лица овлашћена за подношење пријаве, у ставу 2. додаје се нова тачка 3) којом се прописује да лице овлашћено за подношење пријаве за регистрацију разрешења лица овлашћеног за заступање, ако истовремено није именовано друго лице овлашћено за заступање, може бити и члан друштва. Наиме, у пракси су познате ситуације када друштво донесе одлуку о разрешењу законског заступника (која има конститутивни карактер), али из одређених разлога друштво није извршило именовање новог законског заступника, нити је друштву постављен привремени заступник друштва у смислу члана 221. Закона о привредним друштвима. У циљу правне сигурности трећих лица, а имајући у виду начело јавности и доступности и начело тачности и претпоставке савесности из члана 3. Закона, као и одредбу члана 10. Закона према којој је подносилац пријаве у обавези да промену законског заступника пријави Агенцији у року од 15 дана од дана доношења одлуке о разрешењу, у описаној ситуацији предлаже се да пријаву за брисање разрешеног директора може поднети члан друштва.

**Чланом 3. Предлога закона**, врше се допуне члана 6. Закона, а ради усклађивања са одредбама Закона о општем управном поступку, тако што се предлаже да податке и документе који се у складу са овим законом подносе уз пријаву, а о којима се воде службене евиденције, регистратор прибавља по службеној дужности, осим ако подносилац пријаве изјави да ће те податке и документе прибавити сам.

**Чланом 4. Предлога закона**, члана 9. законакоји уређује начин подношења пријаве Агенцији за привредне регистре. Новим ставом 2. овог члана прописује се да се пријава за оснивање привредног друштва подноси Агенцији за привредне регистре искључиво у електронској форми.

**Чланом 5. Предлога закона**, предлаже се додавање новог члана 11а којим се уређује овера дигитализованог акта, који је поднет уз пријаву за регистрацију, од стране адвоката. Чланом 6. Закона приписано је да се уз пријаву прилажу прописани документи у оригиналу, овереном препису или овереној фотокопији, ако другачије није прописано, као и доказ о уплати накнаде за вођење поступка регистрације. Закон о поступку регистрације ближе не одређује како се врши овера дигитализованих докумената (аката), већ се у том случају примењује Закон о електронском документу, електронској идентификацији и услугама од поверења у електронском пословању, којим је, између осталог, дата могућност да се овера дигитализованог акта повери и лицу које је посебним законом овлашћено за то. С тим у вези, а у циљу повећања ефикасности електронског поступка регистрације и у крајњој линији стварања услова за искључиву електронску регистрацију оснивања привредног друштва, предложено је да осим лица која по Закону о електронском документу, електронској идентификацији и услугама од поверења у електронском пословању дигитализацију, односно оверу дигитализованих аката могу вршити и адвокати који поднесе регистрационе пријаве у име странке.

**Чланом 6. Предлога закона**, допуњен је члан 12. став 3. Закона, који уређује садржину потврде о примљеној пријави, тако да наведена потврда сада садржи и ознаку регистра ком се пријава подноси. На овај начин је извршено усклађивање са одредбама прописа који уређују канцеларијско пословање и садржину потврде о пријему, а имајући у виду чињеницу да Агенција за привредне регистре води велики број регистара, те да се ознаке додељују аутоматски, завођењем у апликативне софтверске системе регистара.

**Чланом 7. Предлога закона**, предложене су измене члана 14. Закона. који уређује поступање регистратора по пријави. Наиме, прецизирано је да регистратор проверава испуњеност услова за регистрацију „у моменту регистрације” чиме је ова одредба усклађена и са одредбом члана 30. Закона. Такође, прописано је да регистратор приликом одлучивања о пријави поднетој у смислу одредаба члана 17. став 3. Закона, поред оцене да ли је поднета у прописаном року, проверава и да ли је подносилац отклонио све недостатке утврђене решењем донетим у смислу одредаба члана 17. став 2. Закона, чиме се норма додатно прецизира и усклађује са одредбом којом су прописани услови за подношење пријаве из члана 17. став 3. овог закона.

**Чланом 8. Предлога закона**, предложене су измене члана 15. Закона у циљу прецизирања постојећих одредаба. Поред тога, предложено је да ако регистратор прибавља податке и документа по службеној дужности, рок за одлучивање о пријави почиње да тече наредног дана од дана прибављања података, односно докумената, а имајући у виду члан 3. Предлога закона. Такође, прописује се да решење којим се одлучује о пријави регистратор потписује својеручно, факсимилом или електронски у складу са прописима којима се уређује електронски документ, електронска идентификација и услуге од поверења у електронском пословању.

**Чланом 9. Предлога закона**, прецизира се члан 17. став 4. Закона тако што се прописује да подносилац право на плаћање умањеног износа накнаде за регистрацију може остварити једном и то само у односу на пријаву за регистрацију података и докумената када је регистратор донео решење којим одбацује пријаву и утврђује који отклоњиви услови за регистрацију из члана 14. став 1. тач. 2), 5), 6), 7), 8) и 9) нису испуњени.

**Чланом 10. Предлога закона**,предложене су допуне 19. Закона, те се проширује број случајева када се неће сматрати да је пријава усвојена, уколико регистратор о истој не одлучи у прописаном року.

**Чланом 11. Предлога закона**, измењен је члан 23. став 1. Закона тако што се прописује да ће регистратор, ако је приликом регистрације начињена грешка у регистру, која се односи на грешке у писању или рачунању и друге очигледне нетачности, одмах по сазнању за грешку или у року од пет радних дана од дана подношења захтева за исправку, извршити исправку, и о томе писаним путем обавестити субјект регистрације, односно подносиоца захтева за исправку. У истом члану додат је нови став 2. којим се прописује да ако је регистратор за грешку у регистру сазнао по пријему пријаве, одмах ће поступити на начин прописан у ставу 1. овог члана и исправити утврђену грешку, а пријаву одбацити због неиспуњавања услова из члана 14. тачка 7) овог закона из разлога што чињенице из пријаве нису сагласне са подацима који су регистровани у регистру који поступа по пријави, са позивом подносиоцу пријаве да у року из члана 17. став 3. овог закона, отклони недостатак тако што ће податке из пријаве и документације уз пријаву усагласити са новим стањем у регистру, без плаћања накнаде за регистрацију. У пракси је уочено да се члан 23. Закона често погрешно примењује и када се ради о исправци грешке у решењу регистратора, иако ова норма не уређује исправљање грешке у решењу, тако да се, сагласно члану 4. Закона, код исправљања грешке у решењу мора поступати на начин како је то прописано у члану 144. Закона о општем управном поступку, и о исправци донети управни акт односно решење. Стога се изменама прецизније уређује поступак за исправку грешке у регистру односно грешке о подацима који су објављени на интернет страни Агенције за привредне регистре, и предвиђа да регистратор о исправци не мора да доноси управни акт осим када утврди да је захтев за исправку неоснован, с тим да, руководећи се начелом заштите права странака из члана 7. и начелом делотворности и економичности поступка из члана 9. Закона о општем управном поступку, о извршеној исправци мора писаним путем обавестити странку (субјект регистрације и подносиоца захтева за исправку када то није субјект регистрације). У складу са поменутим начелима је и предложено решење из новог става 2. овог члана, да ако регистратор исправи грешку након подношења пријаве од странке се не може захтевати плаћање накнаде из члана 17. став 3. Закона, иако се пријава мора одбацити. Свакако би се у образложењу решења о одбацивању пријаве као чињенично стање морало констатовати да је странка обавештена о исправци грешке у регистру. Ако странка не би била сагласна са обавештењем о извршеној исправци грешке (зато што сматра да грешке није било или да је требало извршити другачију исправку), поднеће захтев у смислу става 1. члана 30. овог закона који регистратор може или да уважи и о томе обавести странку, или да га решењем одбије као неоснован.

**Чланом 12. Предлога закона**, врше се измене члана 24. Закона ради детаљнијег уређења поступка достављања писменог отправка одлуке регистратора, а у циљу информисања, на један од следећих начина: поштанском пошиљком, на регистровану адресу за пријем поште правног лица или предузетника односно на адресу седишта; на регистровану адресу за пријем електронске поште и др. Такође, прописује се, између осталог, да се ако је поднета електронска пријава, отправак одлуке регистратора у електронској форми доставља на регистровану адресу за пријем електронске поште или на адресу за пријем електронске поште која је у пријави означена, као и да се корисницима услуге електронске управе регистрованим у складу са законом којим се уређује електронска управа, достава у циљу информисања врши искључиво у Јединствени електронски сандучић. Поред тога, прописује се да се у случају када одлука регистратора производи правно дејство од дана достављања, уредност достављања оцењује у складу са одредбама закона којим се уређује општи управни поступак, а ако је достава извршена у Јединствени електронски сандучић у складу са одредбама закона којим се уређује електронски документ, електронска идентификација и услуге од поверења у електронском пословању.

**Чланом 13. Предлога закона**, предложене су измене члана 30. Закона и уведена је ванредна правна интервенција од стране регистратора на основу које има овлашћење да по службеној дужности укине своју одлуку и брише регистроване податке или документа, прописан је разлог за укидање одлуке и рок у којем се брисање може извршити. Имајући у виду правну природу овог поступка који се покреће и води по службеној дужности, у пракси се показало да су важеће одредбе члана 30. ст. 2, 3. и 4. овог закона непрецизне и непотпуне за примену, тако да би било оправдано да се исте бришу и, сагласно члану 4. став 1. Закона, супсидијерно примењује Закон о општем управном поступку (на овај начин би се елиминисала дилема у вези са питањем страначке легитимације, права на жалбу, рока за жалбу, достављања одлуке регистратора из става 1. и сл.).

**Чланом 14. Предлога закона**, у члану 36. Закона који регулише поступак по захтеву за издавање извода или потврде из евиденције додаје се нови став 4. и прописује да регистратор решењем одбија захтев за који је утврдио да је неоснован. С обзиром да извод или потврда о евидентираним подацима има доказну снагу јавне исправе (члан 2. тачка 9. Закона) овом допуном отклања се уочена правна празнина и евентуална жалба због „ћутања управеˮ у случају када регистратор утврди да је захтев за издавање извода или потврде из евиденције неоснован.

**Чланом 15. Предлога закона**, у члану 42. Закона, којим је уређена обавеза плаћања накнаде, извршена је допуна додавањем става 2. којим се прописује да обавеза накнаде настаје даном подношења пријаве, односно даном подношења захтева за извршење друге услуге. На овај начин је извршено прецизирање тренутка настанка обавезе плаћања накнаде, што је у складу са одредбом члана 14. став 1. тачка 9) Закона којом је прописано да је уплата накнаде један од услова који регистратор проверава приликом доношења о регистрационој пријави.

**Чланом 16. Предлога закона**,предложено је ступање на снагу овог закона, као и почетак примене појединих одредаба.

**IV. ФИНАНСИЈСКА СРЕДСТАВА ПОТРЕБНА ЗА СПРОВОЂЕЊЕ ЗАКОНА**

За спровођење овог закона обезбеђена су средства Законом о буџету Републике Србије за 2021. годину („Службени гласник РС”, бр. 149/20 и 40/21) у износу од 266.000.000,00динара на разделу 21.0 Министарство привреде, програм 1508- Уређење и надзор у области привредног и регионалног развоја, функција 410- Општи економски и комерцијални послови и послови по питању рада, програмска активност 0002- Политике и мере привредног и регионалног развоја, економска класификација 424 - специјализоване услуге.

**V. АНАЛИЗА ЕФЕКАТА ЗАКОНА**

Законом о поступку регистрације у Агенцији за привредне регистре („Службени гласник РС”, бр. 99/11, 83/14 и 31/19), уређује се поступак регистрације, евидентирања и објављивања података и докумената који су у складу са посебним законом предмет регистрације, евиденције и објављивања у регистрима и евиденцијама које води Агенција за привредне регистре.

**Кључна питања за анализу постојећег стања и правилно дефинисање промене која се предлаже**

1) Који показатељи се прате у области, који су разлози због којих се ови показатељи прате и које су њихове вредности?

Република Србија је уврстила као један од својих главних приоритета унапређење позитивних пракси и прописа у свих десет области које прати референтна листа Светске банке *Doing Business*. Заједничка група за унапређење позиције Републике Србије на листи Светске банке - *Doing Business* основана је са задатком да дефинише конкретне мере за унапређење пословног окружења у Републици Србији кроз Акциони план, као и да континуирано прати извршење и примену усвојених мера. Ранг листа *Doing Business*, коју је развила Светска банка, базира се на процени процедура, цене и времена потребног за њихово извршавање, а који се односе на пословање приватног сектора. Методологија *Doing Business* посматра домаћа мала и средња привредна друштва и врши мерење лакоће пословања кроз сагледавање прописа и њихове примене у пракси. Методологија Светске банке је заснована на стандардизованим студијама случаја, у највећем пословном граду сваке државе. Светска банка прати услове пословања у 190 економија, кроз десет области, а једна од њих је и унапређење услова пословања, а индикатори који се прате су: број процедура, време, трошкови и уплаћени минимални капитал за почетак пословања друштвa с ограниченом одговорношћу. На ранг листи Светске банке о условима пословања „*Doing Business* 2020”, Република Србија је у области отпочињања пословања назадовала за 33 места, односно остварила пад ранга са 40. места у 2019. години на 73. место у 2020. години.

2) Да ли се у предметној области спроводи или се спроводио документ јавне политике или пропис? Представити резултате спровођења тог документа јавне политике или прописа и образложити због чега добијени резултати нису у складу са планираним вредностима.

Имајући у виду да су у Програму за унапређење позиције Републике Србије на ранг листи Светске банке о условима пословања-Doing Business за период 2020-2023. године са Акционим планом наведени показатељи резултата који се односе на унапређење услова за отпочињање пословања истичемо да је на глобалној ранг листи Република Србија је на 73. месту, а удаљеност од најбољег замишљеног модела у овој области је минимална и износи 10.70 поена.

Ради остваривања напретка у овој области, потребно је, између осталог, извршити измене и допуне Закона о поступку регистрације у Агенцији за привредне регистре којима се прописује да се пријава за оснивање привредног друштва подноси Агенцији за привредне регистре у електронској форми.

Извор провере ће бити Извештај Светске банке о условима пословања Doing Business 2021. годину, односно 2022. годину.

3) Који су важећи прописи и документи јавних политика од значаја за промену која се предлаже и у чему се тај значај огледа?

Поступак регистрације, евидентирања и објављивања података и докумената који су у складу са посебним законом предмет регистрације, евиденције и објављивања у регистрима и евиденцијама које води Агенција за привредне регистре уређен је Закон о поступку регистрације у Агенцији за привредне регистре („Службени гласник РС”, бр. 99/11, 83/14 и 31/19). Предметни пропис је донет пре него што је донет Програм за унапређење позиције Републике Србије на ранг листи Светске банке о условима пословања-Doing Business за период 2020-2023. године са Акционим планом.

Значај ових докумената огледа се у остваривању напретка Републике Србије на ранг листи Светске банке о условима пословања у области отпочињања пословања.

4) Да ли су уочени проблеми у области и на кога се они односе? Представити узроке и последице проблема.

Светска банка је евидентирала да је за извршење процедуре пријаве и добијање решења о оснивању, пореског идентификационог броја (ПИБ), потврде о регистрацији у Републичком фонду за пензијско и инвалидско осигурање и Републичком фонду за здравствено осигурање, ОП образац (образац оверених потписа - 3 потписа) за отварање банковног рачуна потребно два дана, али се у пракси овај поступак обавља за мање дана према званичној статистици АПР-а. Једини начин да се време за извршавање ове процедуре скрати на један дан је да се поступак обавља електронски.

Такође, у пракси су познате ситуације када друштво донесе одлуку о разрешењу законског заступника (која има конститутивни карактер), али из одређених разлога друштво није извршило именовање новог законског заступника, нити је друштву постављен привремени заступник друштва у смислу члана 221. Закона о привредним друштвима, те с тим у вези у складу са важећим одредбама Закона није постојало лице које би се сматрало овлашћеним за подношење регистрационе пријаве брисања разрешеног законског заступника.

И поред тога, што је у Агенцији за привредне регистре већ омогућена електронска регистрација оснивања друштава с ограниченом одговорношћу од 2018. године, електронска регистрација није заживела у потпуности.

У Табели 1. дат је преглед број поднетих регистрационих пријава за оснивање једночланих друштава с ограниченом одговорношћу (лично, поштом, електронски) од увођења е- регистрације, односно од 17. октобра 2018. године до 26. маја 2021. године.

Табела 1.

|  |  |  |  |  |
| --- | --- | --- | --- | --- |
| **Број поднетих регистрационих пријава за једночлано доо (лично, поштом, електронски) од 17.10.2018. до 26.05.2021. године** | | | | |
| **Број пријава** | **Проценат пријава** | **Тип подношења** | **Статус подношења** | **Тип форме подношења** |
| 15,142.00 | 78.68% | Лично | Коначно одобрен и објављен | Лично |
| 2,500.00 | 12.99% | Поштом | Коначно одобрен и објављен | Поштом |
| 1,603.00 | 8.33% | Е-ИРИС | Коначно одобрен и објављен | Е-ИРИС |
| **19,245.00** |  |  |  | **Укупно** |

У Табели 2. дат је преглед број поднетих регистрационих пријава за оснивање вишечланих друштава с ограниченом одговорношћу (лично, поштом, електронски) од увођења е- регистрације, односно од 28. јуна 2019. године до 26. маја 2021. године.

Табела 2.

|  |  |  |  |  |
| --- | --- | --- | --- | --- |
| **Број поднетих регистрационих пријава за вишечлано доо (лично, поштом, електронски) од 28.06.2019. до 26.05.2021. године** | | | | |
| **Број пријава** | **Проценат пријава** | **Тип подношења** | **Статус подношења** | **Тип форме подношења** |
| 2311 | 84.28% | Лично | Коначно одобрен и објављен | Лично |
| 324 | 11.82% | Поштом | Коначно одобрен и објављен | Поштом |
| 107 | 3.90% | Е-ИРИС | Коначно одобрен и објављен | Е-ИРИС |
| **2742** |  |  |  | **Укупно** |

Имајући у виду наведене податке могло би се закључити да и даље велики број грађана нема поверења у електронске услуге генерално, имају слаб или ограничен приступ интернету и слабије знање у руковање и најпростијим апликацијама – потребно је да знају нпр да претворе wорд документ у пдф . Поседовање електронског потписа такође још увек није правило него изузетак. Дакле, странке најчешће бирају да дођу лично у Агенцију за привредне регистре чак је и број пријава поднетих поштом вишеструку мањи у односу на оне које су поднете лично. Такође, странке често ангажују рачуновође да им припремају документацију за регистрацију јер су њихове накнаде ниже од адвокатских тарифа. Како књиговође најчешће немају довољно знања да би припремили документацију често долазе у АПР на консултације у правну помоћ, па тада и подносе пријаве.

Такође, странке се након регистрације често сусрећу са неразумевањем других државних орган, банака и сл. који очекују „видљиви” потпис регистратора на одштампаном решењу које је донето у форми електронског документа. Поред тога, други органи немају могућност прихватања решења у форми електронског документа.

5) Која промена се предлаже

Предлаже се, да се пријава за оснивање привредног друштва подноси Агенцији за привредне регистре искључиво у електронској форми. У првој фази, уводи се обавеза искључивог електронског подношења пријаве за оснивање друштва с ограниченом одговорношћу чији су оснивачи домаћа физичка и правна лица уписана у надлежни регистар који води Агенција за привредне регистре, а имајући у виду да се пријава за оснивање друштва с ограниченом одговорношћу у овим случајевима уколико сваки од оснивача поседује квалификовани електронски потпис већ може поднети Агенцији за привредне регистре електронским путем. За остале случајеве оснивања привредних друштава обавеза електронског подношења пријаве за оснивање одлаже се како би се оставило довољно времена довољно времена за унапређење софтвера Регистра привредних субјеката Агенције за привредне регистре.

Предлаже се да лице овлашћено за подношење пријаве за регистрацију разрешења лица овлашћеног за заступање, ако истовремено није именовано друго лице овлашћено за заступање, може бити и члан друштва. У циљу правне сигурности трећих лица, а имајући у виду начело јавности и доступности и начело тачности и претпоставке савесности из члана 3. Закона, као и одредбу члана 10. Закона према којој је подносилац пријаве у обавези да промену законског заступника пријави Агенцији у року од 15 дана од дана доношења одлуке о разрешењу, предлаже се да пријаву за брисање разрешеног директора може поднети члан друштва.

Ради усклађивања са одредбама Закона о општем управном поступку, предлаже се да податке и документе који се у складу са овим законом подносе уз пријаву, а о којима се воде службене евиденције, регистратор прибавља по службеној дужности, осим ако подносилац пријаве изјави да ће те податке и документе прибавити сам.

Предлаже се овера дигитализованог акта, који је поднет уз пријаву за регистрацију, од стране адвоката. Чланом 6. Закона прописано је да се уз пријаву прилажу прописани документи у оригиналу, овереном препису или овереној фотокопији, ако другачије није прописано, као и доказ о уплати накнаде за вођење поступка регистрације. Закон о поступку регистрације у Агенцији за привредне регистре ближе не одређује како се врши овера дигитализованих докумената (аката), већ се у том случају примењује Закон о електронском документу, електронској идентификацији и услугама од поверења у електронском пословању, којим је, између осталог, дата могућност да се овера дигитализованог акта повери и лицу које је посебним законом овлашћено за то. С тим у вези, а у циљу повећања ефикасности електронског поступка регистрације и у крајњој линији стварања услова за искључиву електронску регистрацију оснивања привредног друштва, предложено је да осим лица која по Закону о електронском документу, електронској идентификацији и услугама од поверења у електронском пословању дигитализацију, односно оверу дигитализованих аката могу вршити и адвокати.

Предложено је да ако регистратор прибавља податке и документа по службеној дужности, рок за одлучивање о пријави почиње да тече наредног дана од дана прибављања података, односно докумената, а имајући у виду члан 3. Предлога закона.

Предлаже сеуређења поступка достављања писменог отправка одлуке регистратора, а у циљу информисања, на један од следећих начина: поштанском пошиљком, на регистровану адресу за пријем поште правног лица или предузетника односно на адресу седишта; на регистровану адресу за пријем електронске поште и др. Такође, прописује се, између осталог, да се ако је поднета електронска пријава, отправак одлуке регистратора у електронској форми доставља на регистровану адресу за пријем електронске поште или на адресу за пријем електронске поште која је у пријави означена, као и да се корисницима услуге електронске управе регистрованим у складу са законом којим се уређује електронска управа, достава у циљу информисања врши искључиво у Јединствени електронски сандучић. Поред тога, прописује се да се у случају када одлука регистратора производи правно дејство од дана достављања, уредност достављања оцењује у складу са одредбама закона којим се уређује општи управни поступак, а ако је достава извршена у Јединствени електронски сандучић у складу са одредбама закона којим се уређује електронски документ и услуге од поверења у електронском пословању.

Предлаже се да регистратор решењем одбија захтев за издавање извода или потврде из евиденције за који је утврдио да је неоснован. С обзиром да извод или потврда о евидентираним подацима има доказну снагу јавне исправе (члан 2. тачка 9. Закона) овом допуном отклања се уочена правна празнина и евентуална жалба због „ћутања управеˮ у случају када регистратор утврди да је захтев за издавање извода или потврде из евиденције неоснован.

Прописује се да обавеза накнаде настаје даном подношења пријаве, односно даном подношења захтева за извршење друге услуге. На овај начин је извршено прецизирање тренутка настанка обавезе плаћања накнаде, што је у складу са одредбом члана 14. став 1. тачка 9) Закона којом је прописано да је уплата накнаде један од услова који регистратор проверава приликом доношења о регистрационој пријави.

6) Да ли је промена заиста неопходна и у ком обиму?

Промене јесу неопходне. С обзиром на то да се Законом о поступку регистрације у Агенцији за привредне регистре, између осталог, уређује и начин подношења пријаве Агенцији, друге могућности за решавање проблема, не постоје.

Тачније, једино је изменама и допунама Закона било могуће предвидети одредбе којима би се допринело побољшању ранга Републике Србије на листи Светске банке о условима пословања-Doing Business. Сходно томе, доношење закона ради реализације напред изнетих циљева, јесте једини начин за решавање проблема.

7) На које циљне групе (субјекте регулације) ће утицати предложена промена? Утврдити и представити циљне групе на које ће промена имати непосредан односно посредан утицај.

Предложена решења у закону имаће позитиван утицај на лица која оснивају друштво и на спровођење поступка регистрације оснивања друштва, јер се предложеним решењима стварају услови за смањење трошкова и времена за оснивање друштва.

Такође, предложена решења имаће позитиван утицај на стварање повољнијег пословног окружења.

8) Да ли постоје важећи документи јавних политика којима би се могла остварити жељена промена и о којим документима се ради?

Постоји Закон о поступку регистрације у Агенцији за привредне регистре („Службени гласник РС”, бр. 99/11, 83/14 и 31/19).

9) Да ли је промену могуће остварити применом важећих прописа?

Применом важећег Закон о поступку регистрације у Агенцији за привредне регистре није могуће остварити описане промене. Ово из разлога што описане промене захтевају нове формулације законских одредаба које се могу остварити само изменама и допунама важећег закона.

10) Квантитативно (нумерички, статистички) представити очекиване трендове у предметној области, уколико се одустане од интервенције (*статус qуо*).

Одустајање од предложених решења деловаће дестимулативно на оснивање нових привредних друштава и потенцијалне инвеститоре. Такође, *статус qуо* имаће негативан утицај на побољшање ранга Републике Србије на ранг листи Светске банке.

11) Какво је искуство у остваривању оваквих промена у поређењу са искуством других држава? (упоредно-правно искуство)

Државе у региону немају искључиву електронску регистрацију, али је на пример у Републици Северна Македонија могућа опционо електронска регистрација помоћу агената (адвоката и рачуновођа) који су овлашћени да дигитализују папирну документацију. У Републици Словенији је могућа електронска регистрација само за једночлана друштва. У Републици Хрватској уопште не постоји могућност електронске регистрације.

**Кључна питања за утврђивање циљева**

1) Због чега је неопходно постићи жељену промену на нивоу друштва?

Изменама и допунама Закона о поступку регистрације у Агенцији за привредне регистре стварају се услови за смањење трошкова и времена за оснивање друштва. Странцима ће бити омогућено да из иностранства једним кликом оснују привредно друштво у Републици Србије. Такође, стварају се услови побољшање ранга Републике Србије на ранг листи Светске банке и услови за дигитализацију целокупне привреде.

2) Шта се предметном променом жели постићи?

Предметном променом жели се постићи унапређење ранга Републике Србије у области отпочињања пословања на ранг листи Светске банке.

Поред наведеног, циљ који ће се постићи усвајањем предложених решења је смањење трошкова оснивања привредног друштва и уштеда времена за оснивање истог, а што ће свакако утицати и на побољшање инвестиционе климе.

3) Да ли су општи и посебни циљеви усклађени са важећим документима јавних политика и постојећим правним оквиром?

Да, општи и посебни циљеви су усклађени са важећим документима јавних политика, и то са: Програмом за унапређење позиције Републике Србије на ранг листи Светске банке о условима пословања-Doing Business за период 2020-2023. године са Акционим планом, којим су предвиђене измене Закона о поступку регистрације у Агенцији за привредне регистре.

4) На основу којих показатеља учинка ће бити могуће утврдити да ли је дошло до остваривања општих, односно посебних циљева.

Извор провере ће бити Извештај Светске банке о условима пословања Doing Business за 2022. годину, односно 2023. годину.

**Кључна питања за идентификовање опција јавних политика**

1) Које релевантне опције за остварење циља су узете у разматрање? Да ли је разматрана „статус qуоˮ опција?

Разматрана је *статус qуо* опција, али имајући у виду да би иста имала негативан утицај на побољшање ранга Републике Србије на ранг листи Светске банке, ова опција није могла бити прихваћена.

2) Да ли су, поред регулаторних мера, идентификоване и друге опције за постизање жељене промене и анализирани њихови потенцијални ефекти?

Жељене промене се могу постићи само регулаторним мерама, законом.

3) Да ли су, поред рестриктивних мера испитане и подстицајне мере за постизање посебног циља?

Предвиђени циљеви не могу се постићи подстицајним мерама.

4) Да ли су у оквиру разматраних опција идентификоване институционално управљачко организационе мере које је неопходно спровести да би се постигли посебни циљеви?

Потребно је повезивање Агенције за привредне регистре са Канцеларијом за информационе технологије и електронску управу због достављања у Јединствени електронски сандучић, као и повезивање Агенције са Адвокатском комором Србије ради верификације електронског потписа адвоката, у случају када адвокати подносе електронске пријаве оснивања привредних друштава и врше оверу дигитализованих аката која се подносе уз пријаву.

5) Да ли се промена може постићи кроз провођење информативно-едукативних мера?

Жељене промене се не могу постићи информативно-едукативним мерама.

**Кључна питања за анализу финансијских ефеката**

1) Какве ће ефекте доношење Закона о изменама и допунама Закона о поступку регистрације у Агенцији за привредне регистре имати на јавне приходе и расходе у средњем и дугом року?

Доношење Закона о изменама и допунама Закона о поступку регистрације у Агенцији за привредне регистре неће утицати на јавне приходе и расходе.

2) Да ли је финансијске ресурсе за спровођење изабране опције потребно обезбедити у буџету, или из других извора финансирања и којих?

За спровођење овог закона није потребно обезбедити средства у буџету Републике Србије.

3) Како ће спровођење Закона о изменама и допунама Закона о поступку регистрације у Агенцији за привредне регистре утицати на међународне финансијске обавезе?

Спровођење Закона о изменама и допунама Закона о поступку регистрације у Агенцији за привредне регистре нема утицаја на међународне финансијске обавезе Републике Србије.

**Кључна питања за анализу економских ефеката**

1) Које трошкове и користи (материјалне и нематеријалне) ће изабрана опција проузроковати привреди, појединој грани, односно одређеној категорији привредних субјеката?

Примена предложених законских решења неће изазивати трошкове код грађана и привреде (ни код малих и средњих привредних друштава), имајући у виду да се квалификовани сертификат за електронски потпис, који је неопходан за електронску регистрацију, може прибавити бесплатно у Министарству унутрашњих послова. Наиме, привредни субјекти су у складу са Законом о привредним друштвима дужни да имају пријављену електронску адресу за пријем поште. Поред тога биће смањени административни трошкови приликом подношење пропратне документације уз захтев за регистрацију јер ће одређена документа АПР прибављати по службеној дужности. Такође, и ако ће рокови за одлучивање тећи од прибавља потребних докумената по службеној странка на тај начин начин неће бити оштећена из разлога што би надлежни регистратор због обавезе одлучивања у року од 5 радних дана, морао да одбије/одбаци захтев странке (јер не поседује сву документацију за одлучивање) ако му надлежни орган од којег службеној дужности тражио потребан докуменат исти није доставио у том року. Такође, Законом је дата могућност странци плаћања умањеног износа накнаде за одлучивање, ако у року од 30 дана од одбаченог захтева за регистрацију, достави сва потребна акта за одлучивање која је требало доставити при подношењу првог захтева за регистрацију по истом питању, а што представља уштеду трошкова за грађане.

2) Да ли изабране опције утичу на конкурентност привредних субјеката на домаћем и иностраном тржишту (укључујући и ефекте на конкурентност цена) и на који начин?

Изабране опције не утичу на конкурентност привредних друштава на домаћем и иностраном тржишту.

3) Да ли изабране опције утичу на услове конкуренције и на који начин?

Овај закон имаће позитиван утицај на стварање повољнијег пословног окружења, јер се предложеним решењима стварају услови за брже спровођење поступка регистрације, па је у крајњем реално очекивати повећање привредне активности.

4) Да ли изабрана опција утиче на трансфер технологије и/или примену техничко-технолошких, организационих и пословних иновација и на који начин?

Предложеним решењима подстиче се коришћење модерних технологија у комуникацији између привредних друштава и Агенције за привредне регистре и Канцеларије за информационе технологије и електронску управу. На овај начин унапређује се и проширује ниво услуга за грађане, смањују трошкови и време обраде захтева од стране Агенције за привредне регистре што доприноси већој ефикасности.

5) Да ли изабрана опција утиче на друштвено богатство и његову расподелу и на који начин?

Предложена решења позитивно утичу и на стварање друштвеног богатства. Предложеним решењима стварају услови за брже спровођење поступка регистрације, па је у крајњем реално очекивати повећање привредне активности, а што ће у крајњој линији резултирати и у расту друштвеног богатства, односно укупног економског и друштвеног прогреса.

6) Какве ће ефекте изабрана опција имати на квалитет и статус радне снаге (права, обавезе и одговорности), као и права, обавезе и одговорности послодаваца?

Предложена решења неће утицати на стечена права, обавезе и одговорности радника и послодаваца.

**Кључна питања за анализу ефеката на друштво**

1) Колике трошкове и користи ће изабрана опција проузроковати грађанима?

Предложена решења неће проузроковати трошкове грађанима. Наиме, накнада за регистрацију оснивања привредног субјекта, који се у складу са Законом о поступку регистрације у Агенцији за привредне регистре региструје у Регистар привредних субјеката, износи 5.900,00 динара. Износ накнаде за оснивање једночланих и вишечланих друштава с ограниченом одговорношћу електронским путем је за 24 % нижа у односу на накнаду за регистрацију на основу пријаве и документације „у папируˮ и износи 4.500,00 динара.

2) Да ли би и на који начин изабрана опција утицала на тржиште рада и запошљавања, као и на услове за рад?

Овај закон ће стимулисати привредну активност и повећати тржишну конкуренцију, из разлога што је стварањем услова за бржу регистрацију оснивања привредних друштава и за регистрацију оснивања „на даљинуˮ реално очекивати повећање броја привредних субјеката, а самим тим и отварање нових радних места.

**Анализа ефеката на животну средину**

Предложена решења имаће утицаја на животну средину, јер ће се мање у поступцима регистрације у Агенцији за привредне регистре користити папир.

**Анализа управљачких ефеката**

1) Да ли се изабраном опцијом уводе организационе, управљачке или институционалне промене.

Изабраном опцијом се не уводи ни једна од наведених промена.

2) Да ли је изабрана опција у сагласности са важећим прописима, међународним споразумима и усвојеним документима јавних политика?

Предлог закона усклађен је са важећим документима јавних политика, и то са: Програмом за унапређење позиције Републике Србије на ранг листи Светске банке о условима пословања-Doing Business за период 2020-2023. године са Акционим планом, којим су предвиђене измене Закона о поступку регистрације у Агенцији за привредне регистре, Законом о привредним друштвима, Законом о општем управном поступку, Законом о електронској управи и услугама од поверења, као и са Законом о електронском документу, електронској идентификацији и услугама од поверења у електронском пословању.

3) Да ли изабрана опција утиче на владавину права и безбедност?

Предлога закона позитивно утиче на владавину права, јер се предложеним решењима, између осталог, отклањају и правне празнине и проблеми уочени у примени овог закона. Поред тога, и ако ће рокови за одлучивање тећи од прибавља потребних докумената по службеној дужности то неће утицати на владавину права, јер странка на тај начин начин неће бити оштећена из разлога што би надлежни регистратор због обавезе одлучивања у року од 5 радних дана, морао да одбије/одбаци захтев странке (јер не поседује сву документацију за одлучивање) ако му надлежни орган од којег је тражио потребан докуменат исти није доставио у том року.

4) Да ли изабрана опција утиче на одговорност и транспарентност рада јавне управе?

Решења из Предлога закона о изменама и допунама Закона о поступку регистрације у Агенцији за привредне регистре немају утицаја на одговорност и транспарентност рада јавне управе.

5) Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?

Решења из Предлога закона не изискују доношење подзаконских аката, али је за одређена предложена решење потребно оставити довољно времена привредним субјектима и осталим институцијама да се прилагоде новим законским решењима.

За спровођење изабране опције потребно је 18 месеци од дана ступања на снагу овог закона. Наиме, потребно је извршити унапређење софтвера Агенције за привредне регистре, као и повезивање Агенције за привредне регистре са Канцеларијом за информационе технологије и електронску управу због достављања у Јединствени електронски сандучић, као и повезивање Агенције са Адвокатском комором Србије ради верификације електронског потписа адвоката, у случају када адвокати подносе електронске пријаве оснивања привредних друштава и врше оверу дигитализованих аката која се подносе уз пријаву. Према томе, ради верификација потписа адвоката Агенција ће бити омогућен електронски приступ Адвокатском именику Адвокатске коморе Србије, како би се утврдило да је лице које подноси електронску пријаву и својим електронским потписом оверава исту, заиста адвокат, односно да је то његов потпис. Такође, и са Канцеларијом за информационе технологије и електронску управу омогућиће се електронско повезивање и размена података.

**Анализа ризика**

1) Да ли је за спровођење изабране опције обезбеђена подршка свих кључних заинтересованих страна и циљних група? Да ли је спровођење изабране опције приоритет за доносиоце одлука у наредном периоду?

Нацрт закона припремила је Посебна радна група за припрему текста Нацрта закона о изменама и допунама Закона о поступку регистрације у Агенцији за привредне регистре, у чијем раду су учествовали представници органа чији је делокруг повезан са садржином овог закона.

Поред представника Министарства привреде, у раду на припреми Нацрта закона учествовали су и представници Министарства државне управе и локалне самоуправе, Агенције за привредне регистре, Привредне коморе Србије и Центра за европске политике.

Нацрт закона о изменама и допунама Закона о поступку регистрације у Агенцији за привредне регистре планиран је Годишњимпланом рада Владе за 2021. годину за трећи квартал 2021. године.

2) Да ли су обезбеђена финансијска средства за спровођење изабране опције?

За спровођење овог закона обезбеђена су средства Законом о буџету Републике Србије за 2021. годину („Службени гласник РС”, бр. 149/20 и 40/21) у износу од 266.000.000,00динара на разделу 21.0 Министарство привреде, програм 1508- Уређење и надзор у области привредног и регионалног развоја, функција 410- Општи економски и комерцијални послови и послови по питању рада, програмска активност 0002- Политике и мере привредног и регионалног развоја, економска класификација 424 - специјализоване услуге.

3) Да ли постоји још неки ризик за спровођење изабране опције?

Постоји ризик у погледу повезивања Агенције за привредне регистре са Канцеларијом за информационе технологије и електронску управу, односно са Адвокатском комором Србије. Наиме, потребно је да Канцеларија и Адвокатска комора Србије омогуће сервисно повезивање њихових софтвера са софтвером Агенције за привредне регистре.

**ПРИЛОГ 1.** **Информација о поступцима који се мењају у складу са изменама и допунама Закона о поступку регистрације у Агенцији за привредне регистре**

Прибављање по службеној дужности података из јавних евиденција

Агенција води 21 регистар и 3 евиденције, тако да се зависно од врсте регистрације прибављају и подаци по службеној дужности када је то омогућено од стране државних органа који воде такве евиденције. Закон о поступку регистрације прописује само процес регистрације, а од материјалних прописа којима је одређена садржина регистара и евиденција зависи врста података који се региструју, а самим тим и могућност прибављања истих ако су ти подаци из других јавних евиденција и ако су доступни на захтев Агенције.

Агенција прибавља податке по службеној дужности за потребе вођења регистара и евиденција преко Сервисне магистрале органа од следећих државних органа и организација:

1. Податак да ли се физичко лице налази или не налази у казненој евиденцији - Казнена евиденција - МУП;

2. Податак да ли правно лице или предузетник има неизмирене обавезе јавних прихода или не - Пореска управа;

3. Податак да ли правно лице или предузетник има неизмирене обавезе јавних прихода или не - Локална пореска администрација;

4. Податак о чињеницама да ли је неко лице умрло - Матична књига умрлих - МДУЛС.

У поступку обраде захтева, Агенција за привредне регистре, по службеној дужности прибавља податке писаним путем (општи захтев ЕЗУП) потребне за одлучивање увидом у следеће регистре:

1. Податак о томе да ли је правно лице осуђивано или не за организовани криминал - Евиденција Посебног одељења Вишег суда у Београду за организовани криминал - Виши суд у Београду;

2. Податак о томе да ли је правно лице осуђивано или не за корупцију - Евиденција Посебног одељења виших судова у Београду, Новом Саду, Нишу и Краљеву за сузбијање корупције - Виши судови у Београду, Новом Саду, Нишу и Краљеву;

3. Податак о томе да ли је правно лице осуђивано или не - Евиденција виших судова у Београду, Новом Саду, Нишу и Краљеву - Виши судови у Београду, Новом Саду, Нишу и Краљеву;

4. Податак о томе да ли је правно лице осуђивано или не - Евиденција основних судова - надлежни Основни судови.

У поступку обраде захтева, Агенција за привредне регистре, по службеној дужности прибавља податке потребне за одлучивање, тамо где је омогућено, и непосредним увидом у друге јавно доступне службене евиденције (нпр. у поступку регистрације привредних субјеката врши се увид у Регистар издатих дозвола Агенцијама за запошљавање који је јавно доступан на интернет страни надлежног министарства, итд.).

У поступку регистрације података и докумената, по службеној дужности врши се увид у интернет портал Министарства правде Републике Србије, ради добијања података о току предмета у парничним поступцима, поступцима извршења и стечаја над привредним друштвима, који се воде пред надлежним судовима и току поступка пред јавним извршитељима, у којима се као странке појављују привредна друштва који су субјекти регистрације у Регистру заложног права на покретним стварима и правима, Регистру финансијског лизинга, Регистру судских забрана, када статус привредног друштва и/или ток поступка утиче на поступак регистрације.

Такође, у току поступка регистрације, по службеној дужности, врши се увид у податке о статистици власништва акционарских друштава који води Централни регистар депо и клиринг хартија од вредности, јер статистика права својине на акцијама, одређује услове за залагање имовине акционарских друштава.

Увидом у интернет портал Министарства правде Републике Србије, врши се увид у ток предмета који се воде пред надлежним судовима (привредним, основним , вишим...) и пред јавним извршитељима у парничним поступцима, поступцима извршења, стечаја над привредним друштвима, који се као странке појављују приликом регистрације података и докумената у Регистру заложног права на покретним стварима и правима, Регистру финансијског лизинга, Регистру судских забрана и осталим.

Агенција за привредне регистре, по службеној дужности прибавља сервисно и податке који су предмет регистрације или евиденције:

1. ПИБ - Пореска управа;

2. Рачуни правних лица и предузетника - Јединствени регистар рачуна - НБС;

3. Подаци о адресама - Адресни регистар и Регистар просторних јединица - Републички геодетски завод;

4. Подаци о установама из области културе и образовања које нису у надлежности Агенције за привредне регистре - Републички завод за статистику као надлежан орган за додељивање матичног броја установама.

**VI. ПРЕГЛЕД ОДРЕДАБА ЗАКОНА О ПОСТУПКУ РЕГИСТРАЦИЈЕ У АГЕНЦИЈИ ЗА ПРИВРЕДНЕ РЕГИСТРЕ КОЈЕ СЕ МЕЊАЈУ, ОДНОСНО ДОПУЊУЈУ**

Појмови

Члан 2.

Поједини изрази употребљени у овом закону имају следеће значење:

1) регистар јесте јединствена, централна, електронска база података и докумената који су прописани као предмет регистрације као и докумената на основу којих је извршена регистрација;

2) податак јесте чињеница која је прописана као предмет регистрације или евиденције или која је од значаја за правни промет;

3) регистрација јесте упис, промена или брисање података и докумената у регистрима које води Агенција;

4) регистрациона пријава (у даљем тексту: пријава) јесте поднесак којим се покреће поступак регистрације;

5) регистратор јесте физичко лице које води регистар, именовано у складу са законом којим се уређује правни положај Агенције;

6) подносилац пријаве јесте лице овлашћено за подношење пријаве;

7) објављивање јесте електронско приказивање, на интернет страни Агенције, података и докумената који су предмет регистрације и евидентирања, одлука које су донете у поступку регистрације и евидентирања и података и докумената који нису предмет регистрације и евидентирања, а објављују се у складу са прописима;

8) ~~извод о регистрованим подацима јесте јавна исправа која садржи регистроване податке о правном или физичком лицу или предмету регистрације, према стању у тренутку издавања извода~~ ИЗВОД О РЕГИСТРОВАНИМ ИЛИ ЕВИДЕНТИРАНИМ ПОДАЦИМА ЈЕСТЕ ЈАВНА ИСПРАВА КОЈА САДРЖИ РЕГИСТРОВАНЕ ИЛИ ЕВИДЕНТИРАНЕ ПОДАТКЕ О ПРАВНОМ ИЛИ ФИЗИЧКОМ ЛИЦУ ИЛИ ПРЕДМЕТУ РЕГИСТРАЦИЈЕ ИЛИ ЕВИДЕНТИРАЊА, ПРЕМА СТАЊУ У ТРЕНУТКУ ИЗДАВАЊА ИЗВОДА;

9) ~~потврда јесте јавна исправа којом се потврђује да ли је податак или документ био регистрован, да ли регистар садржи документ, да ли су одређене чињенице садржане у документима из регистра или којом се потврђују правна стања или последице регистрације~~ ПОТВРДА ЈЕСТЕ ЈАВНА ИСПРАВА КОЈОМ СЕ ПОТВРЂУЈЕ ДА ЛИ ЈЕ ПОДАТАК ИЛИ ДОКУМЕНТ БИО РЕГИСТРОВАН ИЛИ ЕВИДЕНТИРАН, ДА ЛИ РЕГИСТАР ИЛИ ЕВИДЕНЦИЈА САДРЖИ ОДРЕЂЕНИ ПОДАТАК, ОДНОСНО ДОКУМЕНТ, ДА ЛИ СУ ОДРЕЂЕНЕ ЧИЊЕНИЦЕ САДРЖАНЕ У ДОКУМЕНТИМА ИЗ РЕГИСТРА ИЛИ ЕВИДЕНЦИЈЕ ИЛИ КОЈОМ СЕ ПОТВРЂУЈУ ПРАВНА СТАЊА ИЛИ ПОСЛЕДИЦЕ РЕГИСТРАЦИЈЕ ИЛИ ЕВИДЕНТИРАЊА;

10) евиденција јесте јединствена, централна, електронска база података и докумената који су прописани као предмет евидентирања и докумената на основу којих је извршено евидентирање;

~~11) извод о евидентираним подацима јесте јавна исправа којом се потврђује да ли је неки податак или документ евидентиран, да ли евиденција садржи неки документ и да ли су одређене чињенице садржане у документима из евиденције;~~

12) корисничка апликација јесте апликативно софтверско решење намењено подношењу електронске пријаве;

13) забележба јесте упис података и докумената који су као такви прописани као предмет забележбе или упис података и докумената који по оцени регистратора представљају чињенице од значаја за правни промет, а у вези су са подацима и документима који су предмет регистрације.

Лице овлашћено за подношење пријаве

Члан 5а

Лице овлашћено за подношење пријаве је:

1) лице овлашћено за заступање правног лица;

2) законом овлашћено лице за регистрацију података прописаних законом;

3) оснивач у поступку оснивања привредног друштва;

4) физичко лице које се региструје или је регистровано као предузетник.

Изузетно од става 1. тачка 1) овог члана, лице овлашћено за подношење пријаве:

1) за регистрацију преноса удела у привредном друштву може бити и стицалац односно преносилац удела;

2) за регистрацију оставке лица овлашћеног за заступање може бити и лице које даје оставку~~.~~;

3) ЗА РЕГИСТРАЦИЈУ РАЗРЕШЕЊА ЛИЦА ОВЛАШЋЕНОГ ЗА ЗАСТУПАЊЕ, АКО ИСТОВРЕМЕНО НИЈЕ ИМЕНОВАНО ДРУГО ЛИЦЕ ОВЛАШЋЕНО ЗА ЗАСТУПАЊЕ, МОЖЕ БИТИ ЧЛАН ДРУШТВА.

Покретање поступка подношењем пријаве

Члан 6.

Пријава се подноси на прописаном обрасцу, а ако образац није прописан, у форми поднеска у коме се наводе:

1) назив регистра коме се пријава подноси;

2) предмет и врста регистрације;

3) идентификациони подаци подносиоца пријаве;

4) на који начин, прописан овим законом, подносилац захтева да му се достави одлука регистратора.

Уз пријаву се прилажу прописани документи у оригиналу, овереном препису или овереној фотокопији, ако другачије није прописано, као и доказ о уплати накнаде за вођење поступка регистрације.

Ако је документ поднет на страном језику, прилаже се и превод тог документа сачињен од стране овлашћеног судског тумача.

ПОДАТКЕ И ДОКУМЕНТЕ КОЈИ СЕ У СКЛАДУ СА ОВИМ ЗАКОНОМ ПОДНОСЕ УЗ ПРИЈАВУ, А О КОЈИМА СЕ ВОДЕ СЛУЖБЕНЕ ЕВИДЕНЦИЈЕ, РЕГИСТРАТОР ПРИБАВЉА ПО СЛУЖБЕНОЈ ДУЖНОСТИ, ДИРЕКТИМ УВИДОМ У СЛУЖБЕНУ ЕВИДЕЦИЈУ, ПРЕКО СЕРВИСНЕ МАГИСТРАЛЕ ОРГАНА ИЛИ НА ДРУГИ ПРИХВАЋЕН НАЧИН У СКЛАДУ ЗАКОНОМ КОЈИМ СЕ УРЕЂУЈЕ ЕЛЕКТРОНСКА УПРАВА, ОСИМ АКО ПОДНОСИЛАЦ ПРИЈАВЕ ИЗЈАВИ ДА ЋЕ ТЕ ПОДАТКЕ И ДОКУМЕНТЕ ПРИБАВИТИ САМ.

Начин подношења пријаве

Члан 9.

Пријава се подноси Агенцији, непосредно у папирној или електронској форми или путем поште.

ИЗУЗЕТНО ОД СТАВА 1. ОВОГ ЧЛАНА ПРИЈАВА ЗА ОСНИВАЊЕ ПРИВРЕДНОГ ДРУШТВА ПОДНОСИ СЕ АГЕНЦИЈИ САМО У ЕЛЕКТРОНСКОЈ ФОРМИ.

Када се пријава подноси путем поште, као датум и време подношења пријаве узимају се датум и време пријема пријаве у Агенцији.

ОВЕРА ДИГИТАЛИЗОВАНОГ АКТА ОД СТРАНЕ АДВОКАТА

ЧЛАН 11А

АКО СЕ УЗ ПРИЈАВУ ДОСТАВЉА АКТ, ОДНОСНО ДОКУМЕНТ КОЈИ ЈЕ ПРЕТХОДНО ИЗВОРНО САЧИЊЕН У ПАПИРНОЈ ФОРМИ, ДОСТАВЉА СЕ ПРИМЕРАК ТОГ АКТА, ОДНОСНО ДОКУМЕНТА КОЈИ ЈЕ ДИГИТАЛИЗОВАН И ОВЕРЕН У СКЛАДУ СА ЗАКОНОМ КОЈИМ СЕ УРЕЂУЈУ ЕЛЕКТРОНСКИ ДОКУМЕНТ, ЕЛЕКТРОНСКА ИДЕНТИФИКАЦИЈА И УСЛУГЕ ОД ПОВЕРЕЊА У ЕЛЕКТРОНСКОМ ПОСЛОВАЊУ.

ДИГИТАЛИЗАЦИЈУ АКТА, ОДНОСНО ДОКУМЕНТА И ПОТВРЂИВАЊЕ ИСТОВЕТНОСТИ ОРИГИНАЛУ У СКЛАДУ СА СТАВОМ 1. ОВОГ ЧЛАНА, ЗА ПОТРЕБЕ СПРОВОЂЕЊА ПОСТУПКА У СКЛАДУ СА ОВИМ ЗАКОНОМ, ОСИМ ЛИЦА УТВРЂЕНИХ ЗАКОНОМ КОЈИМ СЕ УРЕЂУЈУ ЕЛЕКТРОНСКИ ДОКУМЕНТ, ЕЛЕКТРОНСКА ИДЕНТИФИКАЦИЈА И УСЛУГЕ ОД ПОВЕРЕЊА У ЕЛЕКТРОНСКОМ ПОСЛОВАЊУ, МОЖЕ ИЗВРШИТИ И АДВОКАТ УПИСАН У ИМЕНИК АДВОКАТА АДВОКАТСКЕ КОМОРЕ СРБИЈЕ, АКО АДВОКАТ СВОЈИМ ЕЛЕКТРОНСКИМ ПОТПИСОМ, ОДНОСНО КВАЛИФИКОВАНИМ ЕЛЕКТРОНСКИМ ПЕЧАТОМ ИСТОВРЕМЕНО ПОТПИСУЈЕ И ПРИЈАВУ УЗ КОЈИ СЕ ТАЈ АКТ, ОДНОСНО ДОКУМЕНТ ДОСТАВЉА.

АДВОКАТ ЈЕ ДУЖАН ДА ЧУВА ОРИГИНАЛ АКТА, ОДНОСНО ДОКУМЕНТА КОЈИ ЈЕ ДИГИТАЛИЗОВАО И ПОДНЕО АГЕНЦИЈИ У СКЛАДУ СА СТАВОМ 2. ОВОГ ЧЛАНА, КАО И САМ ДИГИТАЛИЗОВАНИ АКТ, ОДНОСНО ДОКУМЕНТ, У СКЛАДУ СА ЗАКОНОМ.

Потврда о примљеној пријави

Члан 12.

Потврда о примљеној пријави издаје се, на захтев подносиоца пријаве, приликом непосредног подношења пријаве Агенцији.

Потврда о примљеној електронској пријави доставља се на електронску адресу која је регистрована као електронска адреса за пријем поште или на електронску адресу наведену у пријави.

Потврда о примљеној пријави нарочито садржи ОЗНАКУ РЕГИСТРА, број под којим је пријава заведена, датум и време пријема пријаве, врсту пријаве, податке о подносиоцу пријаве и списак приложених докумената.

На интернет страни Агенције објављују се подаци о примљеној пријави који садрже:

1) ознаку регистра;

2) број под којим је пријава заведена;

3) датум и време пријема пријаве;

4) врсту пријаве;

5) податак о подносиоцу пријаве;

6) податак о статусу у коме се пријава налази.

Поступање регистратора по пријави

Члан 14.

~~По пријему пријаве регистратор проверава да ли су испуњени услови за регистрацију, и то:~~ РЕГИСТРАТОР ПРОВЕРАВА ДА ЛИ СУ ИСПУЊЕНИ УСЛОВИ ЗА РЕГИСТРАЦИЈУ У МОМЕНТУ РЕГИСТРАЦИЈЕ, И ТО:

1) да ли је надлежан за поступање по пријави;

2) да ли је пријава поднета од стране лица овлашћеног за подношење пријаве и да ли је потписана у складу са овим законом;

3) да ли је податак или документ предмет регистрације;

4) да ли је податак или документ чија се регистрација захтева већ регистрован;

5) да ли пријава садржи податке и чињенице потребне за регистрацију;

6) да ли су уз пријаву приложени прописани документи, чија је садржина и форма одређена законом;

7) да ли су чињенице из пријаве сагласне чињеницама из докумената приложених уз пријаву и подацима који су регистровани у регистру који поступа по пријави, односно са подацима регистрованим у надлежном регистру, а који су јавно доступни;

8) да ли је у регистру који поступа по пријави под истим називом већ регистровано друго правно лице или предузетник или је већ поднета пријава за регистрацију под истим називом или је назив већ резервисан у складу са овим законом, односно да ли је назив одређен у складу са законом;

9) да ли је уз пријаву приложен доказ о уплати накнаде за вођење поступка регистрације на основу кога се може утврдити да је уплаћена накнада на текући рачун Агенције;

10) да ли је пријава поднета у законом прописаном року, ако је рок услов за регистрацију;

11) да ли је пријава из члана 17. став 3. овог закона поднета у прописаном року И ДА ЛИ СУ ОТКЛОЊЕНИ УТВРЂЕНИ НЕДОСТАЦИ;

12) да ли је регистрација податка или документа у супротности са посебним законом;

13) да ли је регистрација податка или документа у супротности са актом надлежног органа донетим у складу са законом.

~~Рок за одлучивање о пријави~~

~~Члан 15.~~

~~Регистратор решењем одлучује о пријави у року од пет радних дана од дана пријема пријаве.~~

~~Ако је електронска пријава поднета нерадног дана, сматра се да је поднета првог наредног радног дана од када почиње да тече рок из става 1. овог члана.~~

РОК ЗА ОДЛУЧИВАЊЕ О ПРИЈАВИ И ДОНОШЕЊЕ РЕШЕЊА

ЧЛАН 15.

РЕГИСТРАТОР РЕШЕЊЕМ ОДЛУЧУЈЕ О ПРИЈАВИ У РОКУ ОД ПЕТ РАДНИХ ДАНА ОД ДАНА ПРИЈЕМА ПРИЈАВЕ.

АКО ЈЕ ЕЛЕКТРОНСКА ПРИЈАВА ПОДНЕТА НЕРАДНОГ ДАНА, СМАТРА СЕ ДА ЈЕ ПОДНЕТА ПРВОГ НАРЕДНОГ РАДНОГ ДАНА, ОД КАДА ПОЧИЊЕ ДА ТЕЧЕ РОК ИЗ СТАВА 1. ОВОГ ЧЛАНА.

АКО РЕГИСТРАТОР ПРИБАВЉА ПОДАТКЕ И ДОКУМЕНТА ПО СЛУЖБЕНОЈ ДУЖНОСТИ, РОК ИЗ СТАВА 1. ОВОГ ЧЛАНА ПОЧИЊЕ ДА ТЕЧЕ НАРЕДНОГ ДАНА ОД ДАНА ПРИБАВЉАЊА ПОДАТАКА, ОДНОСНО ДОКУМЕНАТА, ОСИМ АКО ЈЕ ПРИБАВЉАЊЕ ПОДАТАКА И ДОКУМЕНАТА ИЗВРШЕНО НЕПОСРЕДНИМ УВИДОМ У СЛУЖБЕНУ ЕВИДЕНЦИЈУ ДРУГОГ ОРГАНА, ПРЕКО СЕРВИСНЕ МАГИСТРАЛЕ ИЛИ НА ДРУГИ ПРИХВАЋЕН НАЧИН У СКЛАДУ ЗАКОНОМ КОЈИМ СЕ УРЕЂУЈЕ ЕЛЕКТРОНСКА УПРАВА, КАДА СЕ РОК ИЗ СТАВА 1. РАЧУНА ОД ДАНА ПРИБАВЉАЊА ТИХ ПОДАТАКА И ДОКУМЕНАТА.

РЕШЕЊЕ ИЗ СТАВА 1. ОВОГ ЧЛАНА РЕГИСТРАТОР ПОТПИСУЈЕ СВОЈЕРУЧНО, ФАКСИМИЛОМ ИЛИ ЕЛЕКТРОНСКИ У СКЛАДУ СА ПРОПИСИМА КОЈИМА СЕ УРЕЂУЈУ ЕЛЕКТРОНСКИ ДОКУМЕНТ, ЕЛЕКТРОНСКА ИДЕНТИФИКАЦИЈА И УСЛУГЕ ОД ПОВЕРЕЊА У ЕЛЕКТРОНСКОМ ПОСЛОВАЊУ.

Одбацивање пријаве

Члан 17.

Ако утврди да нису испуњени услови за регистрацију из члана 14. став 1. тач. 1), 3), 4), 10), 11), 12) и 13) овог закона, регистратор доноси решење којим одбацује пријаву.

Ако нису испуњени услови за регистрацију из члана 14. став 1. тач. 2), 5), 6), 7), 8) и 9) овог закона, регистратор доноси решење којим одбацује пријаву и утврђује који услови за регистрацију нису испуњени.

Ако подносилац пријаве у року од 30 дана од дана објављивања решења из става 2. овог члана поднесе нову регистрациону пријаву, уз позивање на број решења којим је ранија пријава одбачена и отклони све утврђене недостатке, за вођење поступка регистрације плаћа половину прописаног износа накнаде за регистрацију.

Право на плаћање умањеног износа накнаде из става 3. овог члана подносилац пријаве може остварити једном И ТО САМО У ОДНОСУ НА ПРИЈАВУ ЗА РЕГИСТРАЦИЈУ ПОДАТАКА И ДОКУМЕНАТА КОЈА ЈЕ ОДБАЧЕНА РЕШЕЊЕМ ИЗ СТАВА 2. ОВОГ ЧЛАНА.

Уз пријаву из става 3. овог члана подносилац пријаве дужан је да приложи само недостајућу, односно уредну документацију ради отклањања недостатака утврђених решењем из става 2. овог члана.

Пропуштање рока за одлучивање о пријави

Члан 19.

Ако регистратор не одлучи о пријави у роковима из члана 15. овог закона, сматраће се да је пријава усвојена, о чему доноси решење и тражену регистрацију, без одлагања, спроводи у регистар, изузев у случајевима када нису испуњени услови прописани чланом 14. ~~тач. 1), 3) и 4) Закона~~ ТАЧ. 1), 3), 4) И 10)-13) ОВОГ ЗАКОНА .

~~Исправка грешке~~

~~Члан 23.~~

~~Ако је приликом регистрације начињена грешка у писању, рачунању или друга очигледна грешка, регистратор ће, у року од пет радних дана од дана сазнања за грешку или од дана подношења захтева за исправку, извршити исправку грешке у регистру и о томе донети решење.~~

~~Ако регистратор, одлучујући о захтеву за исправку грешке, утврди да грешка није начињена, доноси решење којим се захтев одбија као неоснован.~~

ИСПРАВКА ГРЕШКЕ У РЕГИСТРУ

ЧЛАН 23.

АКО ЈЕ ПРИЛИКОМ РЕГИСТРАЦИЈЕ НАЧИЊЕНА ГРЕШКА У РЕГИСТРУ, КОЈА СЕ ОДНОСИ НА ГРЕШКЕ У ПИСАЊУ ИЛИ РАЧУНАЊУ И ДРУГЕ ОЧИГЛЕДНЕ НЕТАЧНОСТИ, РЕГИСТРАТОР ЋЕ, ОДМАХ ПО САЗНАЊУ ЗА ГРЕШКУ ИЛИ У РОКУ ОД ПЕТ РАДНИХ ДАНА ОД ДАНА ПОДНОШЕЊА ЗАХТЕВА ЗА ИСПРАВКУ, ИЗВРШИТИ ИСПРАВКУ И О ТОМЕ ПИСАНИМ ПУТЕМ ОБАВЕСТИТИ СУБЈЕКТ РЕГИСТРАЦИЈЕ, ОДНОСНО ПОДНОСИОЦА ЗАХТЕВА ЗА ИСПРАВКУ.

АКО ЈЕ РЕГИСТРАТОР ЗА ГРЕШКУ У РЕГИСТРУ САЗНАО ПО ПРИЈЕМУ ПРИЈАВЕ, ОДМАХ ЋЕ ПОСТУПИТИ НА НАЧИН ПРОПИСАН У СТАВУ 1. ОВОГ ЧЛАНА И ИСПРАВИТИ УТВРЂЕНУ ГРЕШКУ, А ПРИЈАВУ ОДБАЦИТИ ЗБОГ НЕИСПУЊАВАЊА УСЛОВА ИЗ ЧЛАНА 14. ТАЧКА 7) ОВОГ ЗАКОНА ИЗ РАЗЛОГА ШТО ЧИЊЕНИЦЕ ИЗ ПРИЈАВЕ НИСУ САГЛАСНЕ СА ПОДАЦИМА КОЈИ СУ РЕГИСТРОВАНИ У РЕГИСТРУ КОЈИ ПОСТУПА ПО ПРИЈАВИ, СА ПОЗИВОМ ПОДНОСИОЦУ ПРИЈАВЕ ДА У РОКУ ИЗ ЧЛАНА 17. СТАВ 3. ОВОГ ЗАКОНА, ОТКЛОНИ НЕДОСТАТАК ТАКО ШТО ЋЕ ПОДАТКЕ ИЗ ПРИЈАВЕ И ДОКУМЕНТАЦИЈЕ УЗ ПРИЈАВУ УСАГЛАСИТИ СА НОВИМ СТАЊЕМ У РЕГИСТРУ, БЕЗ ПЛАЋАЊА НАКНАДЕ ЗА РЕГИСТРАЦИЈУ.

АКО РЕГИСТРАТОР, ОДЛУЧУЈУЋИ О ЗАХТЕВУ ЗА ИСПРАВКУ ГРЕШКЕ, УТВРДИ ДА ГРЕШКА НИЈЕ НАЧИЊЕНА, ДОНОСИ РЕШЕЊЕ КОЈИМ СЕ ЗАХТЕВ ОДБИЈА КАО НЕОСНОВАН.

Достављање писменог отправка одлуке регистратора

Члан 24.

~~Достављање писменог отправка одлуке регистратора врши се на захтев подносиоца пријаве и то:~~

~~1) поштанском пошиљком, на регистровану адресу за пријем поште правног лица или предузетника;~~

~~2) поштанском пошиљком, на адресу седишта правног лица или предузетника, ако адреса за пријем поште није регистрована;~~

~~3) слањем на регистровану адресу за пријем електронске поште у складу са прописима којима се уређује електронско пословање;~~

~~4) преузимањем у седишту Агенције или њених организационих делова;~~

~~5) поштанском пошиљком, на адресу пребивалишта или боравишта физичког лица које је странка у поступку.~~

~~Ако је поднета електронска пријава, отправак одлуке регистратора у електронској форми доставља се на регистровану адресу за пријем електронске поште или на адресу за пријем електронске поште која је у пријави означена.~~

~~Ако је пријаву поднео пуномоћник достављање отправка одлуке се врши на адресу пуномоћника у складу са одредбама овог члана.~~

ДОСТАВЉАЊЕ ПИСМЕНОГ ОТПРАВКА ОДЛУКЕ РЕГИСТРАТОРА ВРШИ СЕ НА ЗАХТЕВ ПОДНОСИОЦА ПРИЈАВЕ, А У ЦИЉУ ИНФОРМИСАЊА, НА ЈЕДАН ОД СЛЕДЕЋИХ НАЧИНА:

1) ПОШТАНСКОМ ПОШИЉКОМ, НА РЕГИСТРОВАНУ АДРЕСУ ЗА ПРИЈЕМ ПОШТЕ ПРАВНОГ ЛИЦА ИЛИ ПРЕДУЗЕТНИКА;

2) ПОШТАНСКОМ ПОШИЉКОМ, НА АДРЕСУ СЕДИШТА ПРАВНОГ ЛИЦА ИЛИ ПРЕДУЗЕТНИКА, АКО АДРЕСА ЗА ПРИЈЕМ ПОШТЕ НИЈЕ РЕГИСТРОВАНА;

3) СЛАЊЕМ НА РЕГИСТРОВАНУ АДРЕСУ ЗА ПРИЈЕМ ЕЛЕКТРОНСКЕ ПОШТЕ У СКЛАДУ СА ЗАКОНОМ КОЈИМ СЕ УРЕЂУЈУ ЕЛЕКТРОНСКИ ДОКУМЕНТ, ЕЛЕКТРОНСКА ИДЕНТИФИКАЦИЈА И УСЛУГЕ ОД ПОВЕРЕЊА У ЕЛЕКТРОНСКОМ ПОСЛОВАЊУ;

4) ПРЕУЗИМАЊЕМ У СЕДИШТУ АГЕНЦИЈЕ ИЛИ ЊЕНИХ ОРГАНИЗАЦИОНИХ ДЕЛОВА;

5) ПОШТАНСКОМ ПОШИЉКОМ, НА АДРЕСУ ПРЕБИВАЛИШТА ИЛИ БОРАВИШТА ФИЗИЧКОГ ЛИЦА КОЈЕ ЈЕ СТРАНКА У ПОСТУПКУ.

ИЗУЗЕТНО ОД СТАВА 1. ОВОГ ЧЛАНА, АКО ЈЕ ПОДНЕТА ЕЛЕКТРОНСКА ПРИЈАВА, ОТПРАВАК ОДЛУКЕ РЕГИСТРАТОРА У ЕЛЕКТРОНСКОЈ ФОРМИ ДОСТАВЉА СЕ, У ЦИЉУ ИНФОРМИСАЊА, НА РЕГИСТРОВАНУ АДРЕСУ ЗА ПРИЈЕМ ЕЛЕКТРОНСКЕ ПОШТЕ ИЛИ НА АДРЕСУ ЗА ПРИЈЕМ ЕЛЕКТРОНСКЕ ПОШТЕ КОЈА ЈЕ У ПРИЈАВИ ОЗНАЧЕНА.

ИЗУЗЕТНО ОД СТ. 1. И 2. ОВОГ ЧЛАНА, КОРИСНИЦИМА УСЛУГЕ ЕЛЕКТРОНСКЕ УПРАВЕ РЕГИСТРОВАНИМ У СКЛАДУ СА ЗАКОНОМ КОЈИМ СЕ УРЕЂУЈЕ ЕЛЕКТРОНСКА УПРАВА, ДОСТАВА У ЦИЉУ ИНФОРМИСАЊА ВРШИ СЕ ИСКЉУЧИВО У ЈЕДИНСТВЕНИ ЕЛЕКТРОНСКИ САНДУЧИЋ.

КАДА ОДЛУКА РЕГИСТРАТОРА ПРОИЗВОДИ ПРАВНО ДЕЈСТВО ОД ДАНА ДОСТАВЉАЊА, УРЕДНОСТ ДОСТАВЉАЊА ОЦЕЊУЈЕ СЕ У СКЛАДУ СА ОДРЕДБАМА ЗАКОНА КОЈИМ СЕ УРЕЂУЈЕ ОПШТИ УПРАВНИ ПОСТУПАК, А АКО ЈЕ ДОСТАВА ИЗВРШЕНА У ЈЕДИНСТВЕНИ ЕЛЕКТРОНСКИ САНДУЧИЋ, У СКЛАДУ СА ОДРЕДБАМА ЗАКОНА КОЈИМ СЕ УРЕЂУЈУ ЕЛЕКТРОНСКИ ДОКУМЕНТ, ЕЛЕКТРОНСКА ИДЕНТИФИКАЦИЈА И УСЛУГЕ ОД ПОВЕРЕЊА У ЕЛЕКТРОНСКОМ ПОСЛОВАЊУ.

АКО ЈЕ ПРИЈАВУ ПОДНЕО ПУНОМОЋНИК, ДОСТАВЉАЊЕ ОТПРАВКА ОДЛУКЕ ВРШИ СЕ ПУНОМОЋНИКУ У СКЛАДУ СА ОДРЕДБАМА ОВОГ ЧЛАНА..

Брисање регистрованог податка или документа по службеној дужности

Члан 30.

~~Регистратор, када утврди да је податак или документ регистрован, а да у моменту регистрације нису били испуњени услови за његову регистрацију, укинуће своју одлуку и брисати податак или документ, најкасније у року од 12 месеци од наредног дана од дана објављивања регистрованог податка или документа.~~

~~Решење о брисању регистрованог податка или документа доставља се лицу чији је податак или документ брисан.~~

~~Истовремено са брисањем регистрованог податка или документа успоставља се претходно регистровано стање.~~

~~Подносилац пријаве по основу које је извршена регистрација податка или документа који је брисан у складу са одредбама овог члана има право на жалбу.~~

РЕГИСТРАТОР, КАДА УТВРДИ ДА ЈЕ РЕГИСТРАЦИЈА ИЗВРШЕНА, А ДА У МОМЕНТУ РЕГИСТРАЦИЈЕ НИСУ БИЛИ ИСПУЊЕНИ УСЛОВИ ЗА УСВАЈАЊЕ ПРИЈАВЕ, УКИНУЋЕ СВОЈУ ОДЛУКУ И ИСТОВРЕМЕНО БРИСАТИ РЕГИСТРОВАНИ ПОДАТАК ИЛИ ДОКУМЕНТ, ОДНОСНО УСПОСТАВИТИ ПРЕТХОДНО РЕГИСТРОВАНО СТАЊЕ НАЈКАСНИЈЕ У РОКУ ОД 12 МЕСЕЦИ ОД НАРЕДНОГ ДАНА ОД ДАНА ОБЈАВЉИВАЊА РЕГИСТРОВАНОГ ПОДАТКА ИЛИ ДОКУМЕНТА.

Извод о евидентираним подацима

Члан 36.

Регистратор, у року од пет радних дана од дана пријема захтева, издаје извод ~~да ли је неки податак или документ евидентиран, да ли евиденција садржи неки документ и да ли су одређене чињенице садржане у документима у евиденцији~~ ИЛИ ПОТВРДУ ИЗ ЕВИДЕНЦИЈЕ.

Захтев из става 1. овог члана подноси се на прописаном обрасцу, а ако образац није прописан - као поднесак.

Уз захтев из става 1. овог члана се прилаже и доказ о уплати накнаде за издавање извода о евидентираним подацима.

АКО РЕГИСТРАТОР УТВРДИ ДА ЈЕ ЗАХТЕВ ИЗ СТАВА 1. НЕОСНОВАН, ДОНОСИ РЕШЕЊЕ КОЈИМ ЗАХТЕВ ОДБИЈА.

Обавеза плаћања накнаде

Члан 42.

За поступак регистрације, евидентирања, објављивања, резервације назива, поступке по осталим захтевима, као и за друге услуге које пружа Агенција, подносилац пријаве или захтева плаћа накнаду у складу са прописима којима се уређује положај и надлежност Агенције.

ОБАВЕЗА ПЛАЋАЊА НАКНАДЕ ИЗ СТАВА 1. ОВОГ ЧЛАНА НАСТАЈЕ ДАНОМ ПОДНОШЕЊА ПРИЈАВЕ, ОДНОСНО ДАНОМ ПОДНОШЕЊА ЗАХТЕВА ЗА ИЗВРШЕЊЕ ДРУГЕ УСЛУГЕ.

ЧЛАН 16.

ОВАЈ ЗАКОН СТУПА НА СНАГУ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”, ОСИМ:

1) ОДРЕДАБА ЧЛАНА 4. ОВОГ ЗАКОНА, КОЈЕ СЕ ПРИМЕЊУЈЕ ПО ИСТЕКУ РОКА ОД 18 МЕСЕЦИ ОД ДАНА СТУПАЊА НА СНАГУ ОВОГ ЗАКОНА;

2) ОДРЕДАБА ЧЛАНА 5. ОВОГ ЗАКОНА, КОЈЕ СЕ ПРИМЕЊУЈЕ ПО ИСТЕКУ РОКА ОД ГОДИНУ ДАНА ОД ДАНА СТУПАЊА НА СНАГУ ОВОГ ЗАКОНА;

3) ОДРЕДАБА ЧЛАНА 12. ОВОГ ЗАКОНА У ДЕЛУ КОЈИ СЕ ОДНОСИ НА ДОСТАВЉАЊЕ У ЈЕДИНСТВЕНИ ЕЛЕКТРОНСКИ САНДУЧИЋ КОРИСНИЦИМА УСЛУГЕ ЕЛЕКТРОНСКЕ УПРАВЕ, КОЈЕ СЕ ПРИМЕЊУЈЕ ПО ИСТЕКУ РОКА ОД 18 МЕСЕЦИ ОД ДАНА СТУПАЊА НА СНАГУ ОВОГ ЗАКОНА.